ആഡംബര കപ്പലിലെ ലഹരിപ്പാര്ട്ടി ആര്യന് ഖാന്റെ അറസ്റ്റ് രേഖപ്പെടുത്തിയേക്കും മുംബൈ: ആഡംബര കപ്പലിലെ ലഹരിപ്പാര്ട്ടിക്കിടെ നര്കോട്ടിക്സ് കണ്ട്രോള് ബ്യൂറോ കസ്റ്റഡിയിലെടുത്ത ബോളിവുഡ് താരം ഷാരൂഖ് ഖാന്റെ മകന് ആര്യന് ഖാന്റെ അറസ്റ്റ് രേഖപ്പെടുത്തിയേക്കുമെന്ന് സൂചന. ആര്യന് ഖാന് ഉള്പ്പെടെ 8പേരാണ് എന്സിബിയുടെ കസ്റ്റഡിയിലുളളത്. ഇവര്ക്ക് ലഹരി എത്തിച്ചു നല്കിയ സംഘത്തെക്കുറിച്ച് കസ്റ്റഡിയില് ഉള്ളവരില് നിന്നും വിവരങ്ങള് ലഭിച്ചെന്നും കസ്റ്റഡിയില് ഉള്ളവര്ക്കെതിരെ തെളിവുകളുണ്ടെന്നും അറിയുന്നു. ചോദ്യം ചെയ്യലിനു പിന്നാലെ നവിമുംബൈയിലെ ബേലാപൂരില് എന്സിബി റെയ്ഡും നടത്തുന്നുണ്ട്. കോര്ഡേലിയ ഇംപ്രസ എന്ന ആഡംബര കപ്പല് മുംബൈ തീരത്തു നിന്ന് പുറപ്പെട്ടതിനു പിന്നാലെ സംഗീതത്തിനൊപ്പം ലഹരിയുമെത്തി. എന്സിബി സോണല് ഡയറക്ടര് സമീര് വാംഗഡെ അടക്കമുള്ള ഉയര്ന്ന എന്സിബി ഉദ്യോഗസ്ഥര് യാത്രക്കാരെന്ന വ്യാജേന കപ്പലിലുണ്ടായിരുന്നു. പ്രതികളെ അങ്ങനെ കയ്യോടെ പിടികൂടി. ഇവരില് നിന്ന് കൊക്കെയിന്, ഹാഷിഷ്. എംഡിഎംഎ തുടങ്ങിയ നിരോധിത മയക്കുമരുന്നുകള് പിടികൂടി. ആര്യന് ഖാന്റെ പേര് മാത്രമാണ് ആദ്യം പുറത്തുവന്നിരുന്നതെങ്കില് പിന്നാലെ കസ്റ്റഡിയിലുള്ള മറ്റ് ഏഴ് പേരുടെ വിവരങ്ങളും എന്സിബി പുറത്തുവിട്ടു. നടന് അര്ബാസ് സേത്ത് മര്ച്ചന്റ്, മുണ്മൂണ് ധമേച്ച, നൂപുര് സരിക, ഇസ്മീത് സിംഗ്, മോഹക് ജസ്വാള്, വിക്രാന്ത് ഛോകര്, ഗോമിത്ത് ചോപ്ര എന്നിവരാണ് കസ്റ്റഡിയിലുള്ള മറ്റുള്ളവര്. മുംബൈയിലെ സോണല് ഓഫീസില് എത്തിച്ച് ആര്യന് ഖാന് അടക്കം കസ്റ്റഡിയിലുള്ളവരെ മണിക്കൂറുകളോളം ചോദ്യം ചെയ്തു. മൊബൈല് ഫോണുകള് പിടിച്ചെടുത്തു. രക്തപരിശോധന അടക്കം നടത്തി തെളിവ് ശേഖരിക്കുമെന്ന് എന്സിബി അറിയിച്ചു. ഫാഷന്ടിവി ഇന്ത്യയും ഡല്ഹി ആസ്ഥാനമായി പ്രവര്ത്തിക്കുന്ന ഒരു കമ്ബനിയുമാണ് പരിപാടിയുടെ സംഘാടകരെന്നാണ് വിവരം. ഇവരോടും ചോദ്യം ചെയ്യലിന് ഹാജരാകാന് നിര്ദ്ദേശിച്ചിട്ടുണ്ട്.